Ráitis ar Rialachán (AE) 2021/2116 ó Pharlaimint na hEorpa agus ón gComhairle an 2 Nollaig 2021 maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air agus lena n-aisghairtear Rialacháin (AE) Uimh. 1306/2013 (1)

(2021/C 488/02)

Ráiteas ón gComhairle maidir le simpliú CBT

Leis an tsamhail nua seachadta, ba cheart a bheith in ann imréiteach caiteachais feidhmíochtbhunaithe a chur in ionad imréiteach caiteachais atá bunaithe ar chomhlíonadh, rud a d’fhágfadh go bhfágfaí ceapadh na gcóras rialaithe agus smachtbhannaí ar an leibhéal náisiúnta, ar rud é, ó thaobh na mBallstát de, a thagann faoi chuimsiú phrionsabal na coimhdeachta.

Iarrann an Chomhairle go dtabharfar, leis na forálacha atá le heisiúint ag an gCoimisiún sna treoirlínte amach anseo, aird iomlán ar an réasúnaíocht atá taobh thiar den tsamhail nua seachadta. Níor cheart, i ngeall orthu, ceanglais maidir le comhlíonadh a théann thar an raon feidhme a shainítear le hAirteagal 37 den Rialachán Cothrománach a thabhairt isteach an athuair.

Ba cheart dóibh, go háirithe, creat níos fearr a chur ar fáil don nós imeachta lena gcinntear na méideanna atá le heisiamh ó mhaoiniú an Aontais, i gcomhréir leis an gclársceidealú reatha, agus cineál an tsáraithe á chur san áireamh chun a áirithiú go bhfuil siad comhréireach le leibhéal an damáiste airgeadais a dhéantar don Aontas, go háirithe i ndáil leis an tionchar a bhíonn ag aimhrialtachtaí a bhaineann le coinníollacht. I ndáil leis an méid sin, mholfaimis go ndéanfaí an sainmhíniú ar easnaimh thromchúiseacha sna córais rialachais a shoiléiriú a thuilleadh. Is féidir easnamh a bhrath agus measúnú á dhéanamh ar fheidhmiú na gcomhlachtaí rialachais agus ar cheanglais bhunúsacha an Aontais lena n-áirítear na córais tuairiscithe. Féadfar sin a dhéanamh trí athbhreithniú a dhéanamh ar an gcóras rialaithe inmheánaigh, lena n-áirítear tástáil chomhlíontachta. Ba cheart ceartuithe airgeadais a theorannú do chásanna ina mbraitear easnaimh thromchúiseacha chórasacha sna córais rialachais. Ba cheart baint a bheith ag an méid atá le heisiamh leis an méid a caitheadh go míchuí nó leis na smachtbhannaí riaracháin a chuirfí i bhfeidhm. Níor cheart ceartuithe ar ráta comhréidh a úsáid ach amháin i gcásanna nach féidir an méid cruinn a caitheadh go míchuí a ríomh.

Ina theannta sin, ní mór foráil a dhéanamh sna treoirlínte go mbeidh na fíoruithe a bhfuiltear ag súil leo ó na comhlachtaí deimhniúcháin teoranta, maidir le meastóireacht a dhéanamh ar na córais rialachais, do bhainistiú rialacha an Aontais ag na córais sin gan é a leathnú go dtí na coinníollacha incháilitheachta do thairbhithe aonair a leagtar síos sna Pleananna Straitéiseacha CBT.

Iarrann an Chomhairle ar an gCoimisiún a áirithiú, i gcomhréir leis na cuspóirí a fógraíodh, nach dtiocfadh de thoradh na samhla nuaí seachadta méadú suntasach ar an ualach ar na Ballstáit, ach go ndéanfaí simpliú foriomlán agus, san am céanna, go ráthófaí cosaint leasanna airgeadais an Aontais, go háirithe trí nós imeachta formheasa na bPleananna Straitéiseacha CBT agus Airteagal 59 den Rialachán Cothrománach a chur chun feidhme. Chomh maith leis sin, iarrann an Chomhairle ar an gCoimisiún gan na gnóthachain riaracháin a leanann as tabhairt isteach na samhla nuaí seachadta a chur ar ceal trí thuairisciú breise a éileamh le haghaidh faireacháin agus meastóireachta.

Ráiteas Comhpháirteach ó Pharlaimint na hEorpa, ón gComhairle agus ón gCoimisiún maidir le bearta breise chun buiséad an Aontais a chosaint i gcoinne na calaoise agus neamhrialtachtaí trína éileamh go ndéanfaí uirlis aonair mianadóireachta sonraí a chur i bhfeidhm ar bhonn ginearálaithe faoi chuimsiú an Chomhbheartais Talmhaíochta

Tá gealltanas tugtha ag an gComhairle agus ag Parlaimint na hEorpa scrúdú a dhéanamh ar thogra maidir le húsáid éigeantach uirlise mianadóireachta sonraí sna Ballstáit, tar éis na tuarascála ón gCoimisiún faoi 2025 ina ndéanfar measúnú ar úsáid na huirlise aonair mianadóireachta sonraí agus ar a hidir-inoibritheacht d’fhonn í a bheith á húsáid ar bhonn ginearálaithe ag na Ballstáit.

Ráiteas ón gCoimisiún maidir le comhlachtaí deimhniúcháin faoi chuimsiú an Chomhbheartais Talmhaíochta

Tugann an Coimisiún dá aire aithris 13 nua a cuireadh isteach i Rialachán (AE) 2021/2116 ó Pharlaimint na hEorpa agus ón gComhairle maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air maidir le faisnéis a chur in iúl i ndáil leis na Comhlachtaí Deimhniúcháin a ceapadh. Faigheann an Coimisiún faisnéis ó na Ballstáit maidir le ceapadh Comhlachtaí Deimhniúcháin poiblí agus príobháideacha agus coimeádann sé clár cothrom le dáta de na comhlachtaí sin chun críoch faireacháin. Meabhraíonn an Coimisiún go bhfuil sé tiomanta liosta na gcomhlachtaí deimhniúcháin a ceapadh a chur in iúl go bliantúil don Pharlaimint.

Ráiteas ón gCoimisiún maidir le saoradh CETFT faoi chuimsiú an Chomhbheartais Talmhaíochta

Má tá riosca ann go saorfar cistiú CETFT, deimhníonn an Coimisiún go seolfaidh seirbhísí an Choimisiúin litir chuig údaráis na mBallstát chun foláireamh a thabhairt dóibh in am trátha roimh an sprioc-am is infheidhme maidir le saoradh uathoibríoch an riosca sin. Is é cuspóir na litreach seo méadú ar ionsú chistiú CETFT a spreagadh agus iniúchadh a dhéanamh leis na Ballstáit ar an méid is féidir a dhéanamh chuige sin.

Féachann an Coimisiún le saoradh a sheachaint freisin i gcás ina mbíonn cúinsí sonracha ann. Chuige sin, má tá imeachtaí dlíthiúla nó achomhairc riaracháin fós sa siúl, cuirfear i bhfeidhm go hiomlán na rialacha ábhartha atá i Rialachán (AE) 2021/2116 ó Pharlaimint na hEorpa agus ón gComhairle maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air chun cur isteach ar thréimhse an tsaortha. Thairis sin, go háirithe, urramófar go hiomlán an riail nach gcuirfear saoradh i bhfeidhm i gcás nár úsáideadh gealltanais bhuiséadacha ar chúiseanna force majeure a dhéanann difear tromchúiseach do chur chun feidhme Phleananna Straitéiseacha CBT.

Ráiteas ón gCoimisiún maidir le cuachadh cumhachtuithe faoi chuimsiú an Chomhbheartais Talmhaíochta

Meabhraíonn an Coimisiún a ghealltanas cloí le Comhaontú Idirinstitiúideach an 13 Aibreán 2016 maidir le Reachtóireacht Níos Fearr. Luaitear i bpointe 31 den Chomhaontú go bhféadfar cumhachtuithe a chuachadh, ar choinníoll go soláthraíonn an Coimisiún réasúnú oibiachtúil bunaithe ar an nasc substainteach idir dhá chumhachtú nó níos mó atá in aon ghníomh reachtach amháin. Is ann do chomhairliúcháin le linn ullmhú gníomhartha tarmligthe freisin chun léiriú a thabhairt i dtaobh na gcumhachtuithe a mheastar a bheith nasctha go substaintiúil.

Ráiteas ón gCoimisiún maidir leis na bearta breise chun buiséad an Aontais a chosaint ar chalaois agus neamhrialtachtaí trína cheangal go n-úsáidtear uirlis aonair mianadóireachta sonraí arna soláthar ag an gCoimisiún

Le Pointí 30 go 33 den Chomhaontú Idirinstitiúideach idir Parlaimint na hEorpa, an Chomhairle agus an Coimisiún maidir le smacht buiséadach, comhar in ábhair bhuiséadacha agus bainistíocht fhónta airgeadais, chomh maith le hacmhainní dílse nua, lena n-áirítear treochlár maidir le hacmhainní dílse nua a thabhairt isteach, ceanglaítear ar an gCoimisiún córas comhtháite idir-inoibritheach faisnéise agus faireacháin a chur ar fáil, lena n-áirítear uirlis aonair mianadóireachta sonraí agus scórála riosca chun measúnú agus anailís a dhéanamh ar na sonraí atá ag teastáil d’fhonn go gcuirfidh na Ballstáit i bhfeidhm ar bhealach ginearálaithe é. Thairis sin, d’aontaigh na trí institiúid go n-oibreoidís i gcomhar le chéile go dúthrachtach, le linn an nós imeachta reachtaigh a bhaineann leis na bunghníomhartha ábhartha, chun obair leantach maidir leis an ngné seo ar na conclúidí ón gComhairle Eorpach i mí Iúil 2020 a áirithiú.

Is díol sásaimh don Choimisiún na forálacha nua sna hairteagail sa Rialachán Cothrománach lena gcuirtear ceanglas ar an gCoimisiún uirlis aonair mianadóireachta sonraí a chur ar fáil agus na forálacha maidir le grúpaí a fhoilsiú, ach leis an gcur chuige a chomhaontaigh na comhreachtóirí le haghaidh CBT, áfach, ní léirítear go hiomchuí uaillmhian agus spiorad inmhianaithe an Chomhaontaithe Idirinstitiúidigh. Tugann an Coimisiún dá aire, áfach, ach an oiread leis an gcomhaontú maidir le Rialachán na bhForálacha Coiteanna nach bhfuil úsáid na huirlise ag na Ballstáit éigeantach. Dá bhrí sin, i gcomhréir leis an Ráiteas ón gCoimisiún maidir leis an gcomhaontú ar tháinig na comhreachtóirí air i Rialachán na bhForálacha Coiteanna, measann an Coimisiún, maidir leis an gcomhaontú ar tháinig na comhreachtóirí air le haghaidh CBT faoi Airteagal 59(2) (Cosaint leasanna airgeadais an Aontais) maidir le húsáid uirlis aonair mianadóireachta sonraí, agus bailiú agus foilsiú sonraí faoi ghrúpaí in Airteagal 98 (Trédhearcacht), nach leor a fheabhsaítear leis an gcomhaontú cosaint bhuiséad an Aontais ar chalaois agus neamhrialtachtaí ná nach n-áirithítear leis seiceálacha éifeachtúla ar choinbhleachtaí leasa, neamhrialtachtaí, saincheisteanna cistithe dúbailte agus mí-úsáid choiriúil cistí. Dá bhrí sin, is díol sásaimh don Choimisiún freisin an Ráiteas Comhpháirteach ó na trí institiúid maidir leis an uirlis aonair mianadóireachta sonraí.

Ráiteas comhpháirteach ó Pharlaimint na hEorpa agus ón gCoimisiún maidir le faireachán bliantúil ar fheidhmíocht faoi chuimsiú an Chomhbheartais Talmhaíochta

Meabhraítear do Pharlaimint na hEorpa agus don Choimisiún, i bhfianaise na samhla nuaí seachadta agus an chreata feidhmíochta atá le bunú sa Chomhbheartas Talmhaíochta (CBT) don tréimhse ó 2023 go 2027, go bhfuil tábhacht shuntasach ag baint leis na tuarascálacha bliantúla ar fheidhmíocht, leis an bhfaireachán bliantúil agus leis an athbhreithniú feidhmíochta débhliantúil chun na huaillmhianta a leagtar amach sna Pleananna Straitéiseacha CBT a chomhlíonadh.

Sa chomhthéacs sin, comhaontaíonn Parlaimint na hEorpa agus an Coimisiún gur gá don Choimisiún tuarascáil bhliantúil a chur faoi bhráid Pharlaimint na hEorpa, sa Choiste um Thalmhaíocht agus um Fhorbairt Tuaithe, i dtaca leis an dul chun cinn atá déanta maidir le raon feidhme an fhaireacháin bhliantúil ar fheidhmíocht.

Ráiteas ó Pharlaimint na hEorpa maidir le cur chun feidhme agus trédhearcacht an Chomhbheartais Talmhaíochta

Is éard atá i gcreat dlíthiúil nua an Chomhbheartais Talmhaíochta (CBT) solúbthacht fheabhsaithe do na Ballstáit maidir le pleananna straitéiseacha náisiúnta (NSPanna) a cheapadh agus a chur chun feidhme. Fágann sin gur féidir oiriúnú do riachtanais áitiúla agus ag an am céanna a chinntiú go gcomhlíonann tairbhithe deiridh na coinníollacha incháilitheachta ginearálta. Leis an tsamhail nua seachadta (NDM), lena dtugtar isteach cur chuige feidhmíochtbhunaithe, áirítear freisin aistriú suntasach freagrachta ó leibhéal an Aontais chuig riaracháin náisiúnta i mbainistiú agus i rialú chistí talmhaíochta an Aontais.

Measann Parlaimint na hEorpa, maidir leis an gcomhaontú idirinstitiúideach ar tháinig na comhreachtóirí air, go bhfuil na coimircí ann atá riachtanach chun cosc a chur ar na rioscaí a sainaithníodh do chur chun feidhme ceart NSPanna na mBallstát, de réir mar a d’fhormheas an Coimisiún é. Déanfaidh Parlaimint na hEorpa dlúthfhaireachán ar chur chun feidhme na NSPanna ag na Ballstáit de réir mar a d’fhormheas an Coimisiún é agus feidhmeoidh sí go hiomlán an ról atá aici mar mhaoirseoir ar obair an Choimisiúin a thugtar faoi na Conarthaí agus mar a shainítear i Rialacháin CBT.

Measann Parlaimint na hEorpa go bhfuil cosaint éifeachtach leasanna airgeadais an Aontais le háirithiú le Rialachán (AE) 2021/2116 ó Pharlaimint na hEorpa agus ón gComhairle maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air, lena n-áirítear bailiú agus foilsiú sonraí maidir le grúpaí a áirithíonn seiceálacha éifeachtúla ar choinbhleachtaí leasa, neamhrialtachtaí, saincheisteanna maoinithe dhúbailte, agus mí-úsáid choiriúil na gcistí. D’fhonn uirlis aonair mianadóireachta sonraí a úsáid sna Ballstáit, is díol sásaimh do Pharlaimint na hEorpa an gealltanas scrúdú a dhéanamh ar thogra maidir lena húsáid éigeantach sna Ballstáit uile, tar éis na tuarascála ón gCoimisiún, atá le cur i gcrích faoi 2025, ina ndéanfar measúnú ar a húsáid agus ar a hidir-inoibritheacht.

(1) IO L 435, 6.12.2021, lch. 187.